钦定古今图书集成/理学汇编/文学典/第104卷 > 李景旸
## 钦定古今图书集成/理学汇编/文学典/第104卷 > 李景旸

按《安陆府志》：景旸，其先江西人，徙居京山。幼涉书史，
以教授为业，未为乡曲所知。后客景陵，鲁文恪公与
倡和，诗甚多警句。尝登武昌黄鹤楼，题诗其上曰：“西
望家山一改容”，曰：“云飞尽楚天空。兴饶老子胡床外，
秋在仙人铁笛中。夏口霜花沿岸白，汉阳晴树隔江
红。矶头黄鹤无消息，千古登临感慨同。”有监司过县，
问东白先生安在？众茫然不知为谁，问之，乃景旸。东
白其自号也，始稍礼敬之。后游襄阳，襄王亦爱其才，
厚加接遇。泛舟东归，至汉江，中流作诗曰：“好水好山
行路远，秋风秋雨到家迟。”吟未毕，落水死。